

 LĒMUMS

Ādažos, Ādažu novadā

2024. gada 29. augustā **Nr.** **332**

**Par lokālplānojuma īpašumam Rīgas gatvē 55, Ādažos izstrādes vadītāja maiņu**

Ar Ādažu novada pašvaldības domes 23.11.2022. lēmumu Nr. 563 “Par atļauju izstrādāt lokālplānojumu nekustamajam īpašumam Rīgas gatvē 55, Ādažos” tika uzsākta lokālplānojuma nekustamajam īpašumam Rīgas gatvē 55, Ādažos (turpmāk – Lokālplānojums) izstrāde, apstiprināts darba uzdevums, kā arī Lokālplānojuma izstrādes vadītājs - Ādažu novada teritorijas plānotājs - arhitekts Silvis Grīnbergs.

Izvērtējot ar lokālplānojumu saistītos apstākļus, tika konstatēts:

1. Silvis Grīnbergs ir izbeidzis darba tiesiskās attiecības ar Ādažu novada pašvaldību;
2. Pašvaldībā ir saņemta informācija, ka Lokālplānojuma izstrādi veiks projektu birojs “Grietēns un Kagainis”, reģistrācijas Nr. 40003454812, juridiskā adrese Robežu iela 46, Rīga, LV-1004;
3. Pašvaldību likuma 4.panta pirmās daļas 15. punkts un 10.panta pirmās daļas 21.punkts noteic, ka pašvaldībai ir autonomā funkcija saskaņā ar pašvaldības teritorijas plānojumu noteikt zemes izmantošanu un apbūvi, un tikai domes kompetencē ir pieņemt lēmumus citos ārējos normatīvajos aktos paredzētajos gadījumos;
4. Teritorijas attīstības plānošanas likuma 12.panta pirmā daļa noteic, ka vietējā pašvaldība izstrādā un apstiprina vietējās pašvaldības attīstības stratēģiju, attīstības programmu, teritorijas plānojumu, lokālplānojumus, detālplānojumus un tematiskos plānojumus;
5. Teritorijas attīstības plānošanas likuma 13.panta trešā daļa noteic, ka ja lokālplānojuma ierosinātājs nav attiecīgā vietējā pašvaldība, to izstrādi un īstenošanu finansē ierosinātājs, par to noslēdzot līgumu ar vietējo pašvaldību;
6. Ministru kabineta 14.10.2014. noteikumu Nr.628 „Noteikumi par pašvaldību teritorijas attīstības plānošanas dokumentiem” 2.punkts cita starpā noteic, ka plānošanas dokumentu izstrādi organizē un vada ar pašvaldības lēmumu apstiprināts izstrādes vadītājs – pašvaldības amatpersona vai darbinieks;
7. Ministru kabineta 14.10.2014. noteikumu Nr.628 „Noteikumi par pašvaldību teritorijas attīstības plānošanas dokumentiem” 3.punkts noteic, ka visus pašvaldības lēmumus, kas saistīti ar plānošanas dokumentu izstrādi un apstiprināšanu, pašvaldība piecu darbdienu laikā pēc to spēkā stāšanās ievieto sistēmā, pašvaldības tīmekļa vietnē, kā arī nodrošina informācijas pieejamību citos sabiedrībai pieejamos veidos;
8. Ministru kabineta 14.10.2014. noteikumu Nr.628 „Noteikumi par pašvaldību teritorijas attīstības plānošanas dokumentiem” 13.punkts noteic, ka pašvaldība piešķir plānošanas dokumenta izstrādātājam piekļuves tiesības Teritorijas attīstības plānošanas informācijas sistēmā tikai tam plānošanas dokumentam, par kura izstrādi ir noslēgts līgums starp pašvaldību un plānošanas dokumenta izstrādātāju;
9. Ministru kabineta 14.10.2014. noteikumu Nr.628 „Noteikumi par pašvaldību teritorijas attīstības plānošanas dokumentiem” 75.punkts noteic, ka pašvaldības dome pieņem lēmumu par lokālplānojuma izstrādes uzsākšanu, kā arī apstiprina darba uzdevumu un izstrādes vadītāju,

Pamatojoties uz iepriekš minēto un Pašvaldību likuma 4.panta pirmās daļas 15. punktu un 10.panta pirmās daļas 21.punktu, Teritorijas attīstības plānošanas likuma 12.panta pirmo daļu, 13.panta trešo daļu, Ministru kabineta 14.10.2014. noteikumu Nr.628 “Noteikumi par pašvaldību teritorijas attīstības plānošanas dokumentiem” 2.punktu. 3.punktu, 13.punktu un 75.punktu, kā arī ņemot vērā domes Attīstības komitejas 14.08.2024. atzinumu, Ādažu novada pašvaldības dome

**NOLEMJ:**

1. Par lokālplānojuma Rīgas gatvē 55, Ādažos izstrādes vadītāju apstiprināt Ādažu novada pašvaldības teritorijas plānotāju Miķeli Cini.
2. Noslēgt līgumu par lokālplānojuma izstrādi un finansēšanu ar Lokālplānojuma ierosinātāju un izstrādādāju (pielikumā).
3. Lēmumu piecu darbdienu laikā pēc tā spēkā stāšanās ievietot Teritorijas attīstības plānošanas informācijas sistēmā, pašvaldības tīmekļvietnē [www.adazunovads.lv](http://www.adazunovads.lv) un pašvaldības informatīvajā izdevumā “Ādažu Novada Vēstis”.
4. Par lēmuma izpildi atbild pašvaldības Centrālās pārvaldes Teritorijas plānošanas nodaļa.
5. Par lēmuma izpildes kontroli atbild pašvaldības izpilddirektora vietniece.

Pielikumā: Līguma projekts par lokālplānojuma izstrādi un finansēšanu uz 5 lp.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU